**ΤΟ ΡΙΖΟΒΟΥΝΙ ΣΤΑ ΝΕΟΤΕΡΑ ΧΡΟΝΙΑ**

*Αναφορά στην νεότερη ιστορία του χωριού από τον Ευθύμιο Ρέντζιο*

**ΤΟ ΧΩΡΙΟ ΤΗΝ ΕΠΟΧΗ ΤΩΝ ΣΛΑΒΩΝ**

Οι Σλάβοι ήταν λαός που κατοικούσε στην κεντρική και βόρεια Ευ­ρώπη. Πολλές φορές έκαναν επιδρομές προς το νότο αναζητώντας νέα γη για εγκατάσταση. Aρχικά κατέβαιναν μέχρι τον Δούναβη όπου σχεδόν πάντα αναχαιτίζονταν και επέστρεφαν πίσω. Τον 5ο μ.Χ. αιώνα όμως ε­κτοπίστηκαν από τους Γερμανούς και άρχισε γι αυτούς μια νέα και πιο οργανωμένη επιδρομή προς το νότο, που μας είναι γνωστή σαν η κάθοδος των Σλάβων. Ο νότος με το ζεστό κλίμα ,τις εύφορες πεδιάδες και τα απάνεμα λιμάνια του πάντα προσήλκυε το ενδιαφέρον τους . Ζούσαν σε οργανωμένες κοινωνίες, με δικό τους τρόπο ζωής, δικά τους ήθη και έθιμα και δική τους γλώσσα. Σιγά σιγά όμως αφομοιώθηκαν στη νέα τους γη από τους ντόπιους κατοίκους και αποτέλεσαν με αυτούς μία ενιαία κοινω­νία.

Κατά την άφιξή τους στον Ελλαδικό χώρο τον 6ο και 7ο μ.Χ. αιώνα περίπου, επέλεξαν διάφορες περιοχές για να ζήσουν μόνιμα. Μία από αυ­τές ήταν και το χωριό μας αλλά και ολόκληρη η Λάκκα. Την ύπαρξη Σλάβων στην περιοχή μας μαρτυρούν κατ’ αρχήν οι τάφοι που βρέθηκαν στην κοίτη του Ξηροπόταμου ανάμεσα στο Καστρί και στη Λελοβίτικη τοποθεσία Γκιμπαϊντάνι. Οι τάφοι αυτοί, είναι κιβωτιόσχημοι και ταυτο­ποιήθηκαν ότι είναι της Σλάβικης περιόδου και ανήκουν σε Σλάβους. Το δεύτερο σημαντικό στοιχείο είναι οι ονομασίες των τοποθεσιών. Τα το­πωνύμια. Τα τοπωνύμια αποτελούν αψευδείς μάρτυρες στην ιστορία ενός λαού. Είναι η ταυτότητά του αποτυπωμένη στην εδαφική του επικράτεια. Χαρακτηρίζουν, το πέρασμά του, την εγκατάστασή του, τη δημιουργία του σε έναν τόπο.

Στην περιοχή μας γενικότερα, και στο χωριό μας ειδικά, υπάρχουν αρ­κετά τέτοια τοπωνύμια. Και πρώτα πρώτα η λέξη Λάκκα που σημαίνει τόπος επίπεδος για καλλιέργεια. Η λέξη Ζηρός που σημαίνει λίμνη. Στην Αιτωλοακαρνανία την συναντάμε σαν Οζερό ενώ στη Λάρισα σαν Νε­ζερό. Η παλιά ονομασία του Θεσπρωτικού, Λέλοβο ή Λέλοβα. Αυτό καθεαυτό το παλιό όνομα του χωριού, Ποδογόρα, pot goria se, που σημαί­νει στις υπώρειες του βουνού. Στη ρίζα του βουνού. Πιο συγκεκριμένα ση­μαί­νει σημείο στο πόδι του βουνού. Άλλα τοπωνύμια στο χωριό με σλά­βικη ρίζα ή προέλευση είναι: Κορύτα, Γκούρα, Φέριζα, Σιέκιζα, Φούρ­κιζα, Βά­διζα, Μεράτζα, Μπόϊδα.

Οι λόγοι που έκαναν τους Σλάβους να επιλέξουν το χωριό μας για εγκα­τάσταση ήταν, η οχυρωματική θέση που είχε το Καστρί, το καλό κλίμα με τους ήπιους χειμώνες, το γόνιμο έδαφος με τα καλά βοσκοτόπια της Τσερόπολης και τα πολλά νερά. Ο επιμελητής αρχαιοτήτων Νικόλαος Πα­παδόπουλος κάνοντας λόγο γι’ αυτά λέει ότι το χωριό αυτό με τα πολλά νερά κατοικείται από τον 3ο και 4ο μ.Χ. αιώνα. Πράγματι, τα νερά της Ποδογόρας ήταν και είναι πολλά. Μέχρι τη δεκαετία του ’80 μέσα στο χωριό και έξω από αυτό υπήρχαν είκοσι μικρές ή μεγάλες πηγές, με μεγα­λύτερη αυτήν της Πριάλας που το 1971 σύμφωνα με τα στοιχεία του Ι.Γ.Μ.Ε. έδινε 1κ.μ. νερού το δευτερόλεπτο. Σήμερα η πηγή ή καλύτερα οι πηγές της Πριάλας είναι ο κύριος τροφοδότης του αρδευτικού Μπόϊδα-Μαυρής και υδροδοτεί εφτά χωριά της Λάκκας. Σε κάποια σημεία της ε­ντοπίστηκαν ευρήματα από προσεγγίσεις και προσδέσεις καραβιών τα ο­ποία έφταναν εκεί από το στενό του Καντζά, το δίολκο του Κομμένου και τη λίμνη της Μαυρής. Για τα νερά του χωριού κάνουν λόγο και δύο συγ­γραφείς από το γειτονικό Θεσπρωτικό. Ο Νίκος Παπαβασιλείου και ο Ο­δυσσέας Μπέτσος λένε ότι όταν στέρευαν τα πηγάδια στα Λέλοβα ,πολλοί κάτοικοι του χωριού πήγαιναν για νερό στις βρύσες της Ποδογόρας. Με τα νερά αυτά ποτίζονταν χωράφια και κινούνταν τέσσερις νερόμυλοι. Ο ένας με τα νερά της βρύσης Κουρεμάδι ή Κουραϊμάδι (υπάρχει η τοποθε­σία παλιόμυλος) και οι άλλοι τρείς, ο πατινός,ο μεσιανός και ο κορφινός μύλος που βρίσκονταν στη θέση Γιάκουλη(ι), με τα νερά του Κεφαλό­βρυσου. Δύο από αυτούς ανήκαν στη μονή της Παναγίας στο Καστρί και ένας στη μονή Προφήτη Ηλία στα Ηλιοβούνια. Τα νερά αυτά του Κεφα­λόβρυσου με ένα άριστα σχεδιασμένο αρδευτικό πότιζαν τη Λάκκα Νά­τση, τη Γάκκουλη και τον μισό κάμπο της Τσερόπολης. Δεν γνωρίζουμε πότε ακριβώς έγινε το αρδευτικό αυτό. Από μαρτυρίες του πατέρα μου, το έφτιαξαν Γκέκηδες εργάτες. Ίσως ήταν οι ίδιοι Γκέκηδες που αποξήραναν το βάλτο στον Ρουμπά ανάμεσα στην Πέτρα και στο κάστρο των Ρωγών το 1911.

**ΒΥΖΑΝΤΙΝΗ ΕΠΟΧΗ**

Την περίοδο της Βυζαντινής αυτοκρατορίας το χωριό δεν έχει ιδιαίτερα έντονη παρουσία .Η ιστορική του διαδρομή στους βυζαντινούς χρόνους, ταυτισμένη με αυτήν της Λάκκας και αργότερα με του Δεσποτάτου της Ηπείρου, είναι συνυφασμένη με θρησκευτικά κυρίως μνημεία. Χτίσιμο εκ­κλησιών, μοναστηριών, αγιογραφήσεις ναών, αναστηλώσεις κάστρων κλπ. Ο αυτοκράτορας Ιουστινιανός σε μια προσπάθεια να αναχαιτίσει το κύμα επιδρομής Σλάβων, Ούνων και άλλων λαών έχτισε 14 κάστρα σε όλη την επικράτεια και πραγματοποίησε έργα συντήρησης σε πολλά άλλα. Έ­τσι, το 551 μ. Χ. επισκεύασε και αναστήλωσε το κάστρο στο Καστρί, προσθέτοντας σε μερικά σημεία εσωτερικό τείχος γιατί τη χρονιά εκείνη είχε υποστεί ζημιές από σεισμό. Το τείχος επισκεύασε πολύ αργότερα και ο Αλή Πασάς.

Την εποχή εκείνη- δεν γνωρίζουμε πότε ακριβώς – χτίστηκε ο παλαιο­χριστιανικός ναός Αγίας Σοφίας στη θέση Κούρτια στο σημείο που είναι χτισμένη η σημερινή εκκλησία. Ο μητροπολίτης Σεραφείμ Ξενόπουλος στο έργο του «Δοκίμιον Ιστορικόν περί Άρτης και Πρεβέζης» την αναφέ­ρει ως εκκλησία με πολλά και ωραία ψηφιδωτά και ότι ήταν καλύτερη από την Παρηγορίτισσα της Άρτας. Εκεί κατοικούσε ένας καλόγηρος, οι απόγονοι του οποίου είναι ιδιοκτήτες σήμερα της εκκλησίας και φέρουν το επώνυμο Καλόγηρος. Πολύ κοντά της υπήρχαν αρχαία τείχη τα οποία κατέστρεψαν σε επιδρομή οι Βούλγαροι στα πρωτοβυζαντινά χρόνια. Εκ­κλησία με ρωμαϊκό ψηφιδωτό δάπεδο ήταν και η παλιά Ανάληψη στην περιοχή της βρύσης Κουραϊμάδι. Αργότερα, το 1025 χτίστηκε η Αγία Πα­ρασκευή που ο Ξενόπουλος την ονομάζει Ρωμαία Παρασκευή , ενώ άλλοι ιστορικοί αργότερα την ονόμαζαν Κασιωπαία Παρασκευή. Το 1045 ή το 1095 χτίστηκε ο πρώτος ναός στο Καστρί, αφιερωμένος στην Κοίμηση της Θεοτόκου και το 1229 ή σύμφωνα με άλλη πηγή το 1449 ανοικοδο­μήθηκε η μονή Προδρόμου Ιωάννη στη Ρωμιά. Μετά την τέταρτη Σταυ­ροφορία το 1204 διαλύθηκε η Βυζαντινή αυτοκρατορία και ένα χρόνο αρ­γότερα το 1205 ο Μιχαήλ Α’ ο Κομνηνός ίδρυσε το Δεσποτάτο της Ηπεί­ρου, στο οποίο ανήκε και η Λάκκα, με έδρα την Άρτα όπου η αυτοκρατο­ρία των Κομνηνών κυβέρνησε μέχρι το 1318.

Από τότε και για τριάντα χρόνια η Ήπειρος και μαζί με αυτήν η Λάκκα και η Ποδογόρα πέρασαν διαδοχικά στην επιρροή Ιταλών, Σέρβων και Αλβανών. Ιστορικοί αναφέρουν ότι ο αγώνας για την επικράτηση στη Λάκκα ήταν έντονος και γινόταν για την εκμετάλλευση των πολύ καλών δημητριακών της. Ειδικά των χωριών Λέλοβα και Ποδογόρας για τα οποία ο Οδυσσέας Μπέτσος αναφερόμενος στο θέμα αυτό λέει ότι οι «…..οι γεωργοί των δύο αυτών χωρίων σπανίως επείνων…». Το 1416 η­γεμόνας της περιοχής έγινε ο ιταλικής καταγωγής Κάρολος Α΄ Τόκος που χάρισε πολλά κτήματα σε μοναστήρια.

Δεν είναι ιστορικά εξακριβωμένο πότε πέρασε η περιοχή στα χέρια των Τούρκων. Το 1431 έπεσαν τα Γιάννενα και το 1449 η Άρτα. Στο διάστημα από το 1430 μέχρι το 1450 πέρασε όλη η Ήπειρος στην τουρκική κυριαρ­χία και μάλιστα χωρίς αντίσταση. Τότε, πολλοί κάτοικοι των χωριών για να προφυλαχθούν ανέβηκαν στα ψηλώματα και έζησαν εκεί ως βοσκοί. Οι κάτοικοι της Ποδογόρας κατέφυγαν στο Κακούρι όπου έφτιαξαν οικι­σμό ή χρησιμοποίησαν παλιό αρχαίο οικισμό, στη θέση Παλιοχώρι. Ίσως την εποχή εκείνη φτιάχτηκε και η Σκάλα που οδηγεί στο βουνό. Ο Ξενό­πουλος αναφερόμενος στην Ποδογόρα γράφει: «…άνωθεν του χωρίου τούτου υπάρχουσι λόφοι ,ων τον μεν ονομάζουσι Μαρούτσι τον δε Κα­κούρι, εις ον αναβαίνουσι δια λιθοκτίστου υψηλής κλίμακος…». Τα οικι­στικά κατάλοιπα στο Παλιοχώρι Κακουρίου που δεν ερευνήθηκαν από την αρχαιολογική υπηρεσία, είναι πιθανόν να ανήκουν σε αρχαίο οικισμό. Στο συμπέρασμα αυτό οδηγούμαστε από το γεγονός ότι σε όλη την κορυ­φογραμμή από το Καστρί μέχρι την Ολύτσικα υπάρχουν διάσπαρτοι αρ­χαίοι ορεινοί οικισμοί. Λίγο πιο πάνω από το Κακούρι έχομε το οχυρό στη θέση Πηγαδούλι και ακόμα πιο πάνω υπάρχουν οικισμοί στα Χίλια Σπίτια στο επάνω Κεράσοβο, στη Βούλιστα, στο Κουκλέσι, στη Μουσιωτίτσα και στις Βαργιάδες.

**ΠΕΡΙΟΔΟΣ ΤΟΥΡΚΟΚΡΑΤΙΑΣ**

Το 1479 είχαμε την πρώτη σύρραξη μεταξύ Ελλήνων και Τούρκων στην περιοχή. Την εποχή εκείνη ο τοπάρχης της Λάκκας και οπλαρχηγός Βόνι­τσας και Λούρου Θόδωρος Μπούας – Γρίβας είχε έδρα το Καστρί από το οποίο εκδιώχθηκε από τους Τούρκους το 1480 ύστερα από σύγκρουση που είχε μαζί τους. Μετά το αποτυχημένο κίνημα του Διονύσιου Φιλόσο­φου στα Γιάννενα το 1611 οι Τούρκοι πήραν σκληρά μέτρα. Ένα από αυτά ήταν το παιδομάζωμα που έγινε το 1622 . Τα παιδιά όλης της Λάκκας σύμφωνα με τον ιστορικό Κωνσταντίνο Βακαλόπουλο συγκεντρώθηκαν στην Ποδογόρα. Για το παιδομάζωμα κάνει λόγο και ο μητροπολίτης Σε­ραφείμ Ξενόπουλος. «Ποδογόρα ή Παιδαγορά. Το χωρίον τούτο ούτως ε­πωνομάσθη, ίσως εκ της εν αυτώ γινομένης αθροίσεως εκ πάντων των χωρίων της Ηπείρου… παιδομαζώματος». Ακολούθησε το 1635 ένας γε­νικός εξισλαμισμός από τον οποίο η Ποδογόρα δεν εξαιρέθηκε και δύο χρόνια αργότερα το 1637 η πανούκλα που έπεσε σε όλη τη Λάκκα αφάνισε τον πληθυσμό της.

Γύρω στο 1650 άρχισε να συγκροτείται η Σουλιώτικη Συμπολιτεία. Από τους πρώτους που ανέβηκαν στο Σούλι ήταν οι Δρακαίοι, οι Δαγκλαίοι, οι Μποτσαραίοι και οι Ζερβαίοι για τους οποίους λέγεται ότι ήταν από το Ζερβό. Μία φάρα όχι και τόσο γνωστή ήταν οι Βασιάτες. Δεν γνωρίζουμε αν ήταν από το χωριό μας και τροποποιώντας το επίθετο από Βάσσιος το έκαναν Βασιάτες ή αν κατέβηκαν από το Σούλι και από Βασιάτες έγιναν Βάσσιος και αργότερα Βάσσης. Γύρω από το Σούλι σχηματίστηκε και η Παρασουλιώτικη κοινότητα στην αρχή από 66 χωριά και αργότερα από 70. Τα χωριά αυτά ακολουθούσαν τον τρόπο ζωής, τα ήθη και έθιμα των Σουλιωτών και ασφάλιζαν στο Σούλι τα γυναικόπαιδα και τα κοπάδια τους. Τα περισσότερα χωριά της Λάκκας ανήκαν σ’ αυτήν την κοινότητα, ενώ το δικό μας εντάσσονταν εκ περιτροπής Άλλοτε ανήκε σ’ αυτήν και άλλοτε όχι. Την εποχή εκείνη το χωριό, μας μαζί με τα άλλα χωριά της Λάκκας, πλούσια καθώς ήταν σε σιτάρια και καλαμπόκια, ήταν από τους κύριους προμηθευτές τροφίμων του Σουλίου. Όλα τα παρασουλιώτικα χωριά είχαν υποχρέωση να προμηθεύουν τρόφιμα τους Σουλιώτες , να πο­λεμούν κοντά σ’ αυτούς και να φυλάνε τα στενά περάσματα και τις διαβά­σεις. Για το λόγο αυτόν είχαν ιδρύσει ειδικό αρματολικό σώμα με την έγκριση του Σουλτάνου. Το σώμα αυτό καταργήθηκε το 1792 από τον Αλή Πασά.

Από τον Φεβρουάριο του 1821 οι κάτοικοι του χωριού πολεμούσαν μαζί με άλλους Λακκιώτες στο πλευρό των Σουλιωτών στα Γιάννενα εναντίον των σουλτανικών στρατευμάτων που πολιορκούσαν τον Αλή πασά. Η ε­νέργειά τους αυτή εντάσσονταν σε σχέδιο της Φιλικής Εταιρεία. Μετά τη δολοφονία του Αλή τον Ιανουάριο του 1822 και την πτώση των Ιωαννίνων στο σουλτάνο, ο Χουρσίτ πασάς στράφηκε προς το Σούλι. Ύστερα από μια αποτυχημένη προσπάθεια να το κυριεύσει , επιχείρησε να φτάσει σ’ αυτό από την περιοχή της Φιλιππιάδας.

Στις 14 Μαρτίου 1822 πέρασε τις πρόχειρες ξύλινες γέφυρες ,τις λισιές, του ποταμού Λούρου που τη φύλαξή τους είχαν αναλάβει ο Νικόλαος Τζα­βέλας και ο Νότης Μπότσαρης με λίγα άτομα. Αυτοί, ύστερα από 12ωρη μάχη που έδωσαν στα υψώματα της Ρωμιάς, στον Αι-Γιάννη και στους λόφους της Τσερόπολης, υποχώρησαν αλλά έδωσαν τον χρόνο στους κα­τοίκους της Ποδογόρας και των άλλων χωριών της Λάκκας να φύγουν με τις οικογένειές και τα υπάρχοντά τους και να ανεβούν στο Σούλι. Αργό­τερα και λίγο πριν την μάχη του Πέτα ο Μαυροκορδάτος έστειλε τον Μάρκο Μπότσαρη με 1200 άντρες να βοηθήσει τους Σουλιώτες. Πριν ξε­κινήσει αυτός, οι κάτοικοι της Λάκκας του έστειλαν μία επιστολή που του έλεγαν να προτιμήσει τη διαδρομή, Πέτα, Ρωμιά, Τσερόπολη , Πριάλα, Καστρί, Λέλοβα, Κρανιά και μέσω Ζερμής να φτάσει στο Σούλι. Ο δρό­μος αυτός ήταν πιο σύντομος και πιο ασφαλής. Αυτός όμως προτίμησε το δρόμο από τη γέφυρα της Πλάκας όπου στις 29 Ιουνίου έπαθε πανωλεθρία και τραυματίστηκε ο ίδιος.

Όταν όμως επέστρεψαν οι κάτοικοι της Λάκκας στα χωριά τους, τον Σεπτέμβριο του 1822 βρήκαν άλλο καθεστώς δουλείας. Τα κτήματά τους περιήλθαν στο Τούρκικο δημόσιο. Τα τέσσερα μεγαλύτερα χωριά της Λάκκας , Λέλοβα, Ποδογόρα, Παπαδάτες και Νικολίτσι έγιναν τότε ιμλιά­κια. Στα ιμλιάκια οι καλλιεργητές είχαν τη νομή και την επικαρπία των κτημάτων ενώ αυτά δεν τους ανήκαν. Τα χωριά αυτά, αργότερα τους ε­πετράπη να έχουν δύο προεστούς (μουχτάρηδες).

Έτσι τα κτήματα των χωριών αυτών δεν πέρασαν από τους Τούρκους στον μεγαλοτσιφλικά Ζωγράφο και στον γαμπρό του Καραπάνο. Όμως το 1878 το τουρκικό κράτος πούλησε παράνομα τα κτήματά τους προκειμέ­νου να εξοικονομήσει χρήματα για τον Ρωσοτουρκικό πόλεμο. Πλειοδότης και νέος ιδιοκτήτης ο Γεώργιος Ζαρίφης έμπορος από την Κωνσταντινού­πολη. Οι κάτοικοί τους μαζί με αυτούς της Φιλιππιάδας και του Ελευθερο­χωρίου ξεκίνησαν αμέσως δικαστικούς αγώνες. Δεν γνωρίζουμε αν δι­καιώθηκαν ή αν εξαγόρασαν τα κτήματά τους. Για το σκοπό αυτό πήγαν στην Κωνσταντινούπολη, ο Μιχάλης και ο Μιλτιάδης Λογοθέτης, ο Κων/νος Τσεκούρας και ο Αναγνώστης Γιάννος ενώ επίτροπος της Ποδο­γόρας ήταν ο Χρήστος Παπαγεωργίου.

Το έτος 1835 έπεσε χολέρα μόνο στην Ποδογόρα και ο πληθυσμός της αποδεκατίστηκε. Προφορικές παραδόσεις λένε ότι η χολέρα έπεσε στον οικισμό Παλιοχώρι στο Κακούρι ,από την οποία επέζησε μόνο μία οικογέ­νεια. Οι κάτοικοι του χωριού, για να αντιμετωπίσουν το κακό, πήγαν στη Θεσσαλία και έφεραν την κάρα του Αγίου Βησσαρίωνα για βοήθεια. Την εποχή εκείνη χτιζόταν η κεντρική εκκλησία της Φιλιππιάδας η οποία αφιε­ρώθηκε στον Άγιο Βησσαρίωνα ενώ αρχικά ήταν αφιερωμένη σε άλλον Άγιο. Ένας κάτοικος του χωριού, που δεν είναι γνωστό το όνομά του, δώ­ρισε ένα κτήμα στον Άγιο Βησσαρίωνα. Πολλά χρόνια αργότερα, πρό­σφατα, το κτήμα αυτό περιήλθε στην εκκλησία μας. Ήταν το κτήμα λιο­τόπι που σήμερα βρίσκεται το κοιμητήριο του χωριού.

Στον πόλεμο του 1897, οι κάτοικοι του χωριού, όπως και των άλλων χωριών της Λάκκας, αρχικά, έδιωξαν όλους τους Τούρκους από την πε­ριοχή. Ήταν Απρίλιος του 1897. Τον Σεπτέμβριο όμως ο Ελληνικός στρα­τός υπέστη ατιμωτική ήττα και τότε τουρκικό τάγμα υπό τον Κανίμπεη στρατοπέδευσε μέσα στην Ποδογόρα. Από εδώ ο Κανίμπεης έστειλε Τούρκους στρατιώτες σε όλα τα χωριά όπου συνέλαβαν ομήρους, άρπαξαν ό,τι μπορούσαν και έβαλαν φωτιά σε σπίτια και αποθήκες. Τότε έκαψαν και το κοτσέκι στην Αγία Τριάδα και αυτό των Παππαδατών.

Το χωριό ελευθερώθηκε στις 13 Οκτωβρίου 1912 όταν εμφανίστηκε σ ’αυτό τμήμα έφιππων στρατιωτών με προορισμό τα Λέλοβα. Είχε προηγη­θεί η απελευθέρωση της Φιλιππιάδας έπειτα από την κατάληψη των Πέντε Πηγαδίων από τους Ανωγειάτες. Κατά την αποχώρησή τους οι Τούρκοι απέφυγαν να περάσουν μέσα από τα χωριά της Λάκκας από το φόβο μην αφανιστούν. Όμως στις 22 Οκτωβρίου επανήλθαν από την περιοχή των Δερβιζιάνων με σκοπό να καταλάβουν τις Παπαδάτες , το Ριζοβούνι και το Θεσπρωτικό. Έγκαιρα όμως οι χωριανοί μας και οι κάτοικοι των άλλων χωριών έπιασαν τα υψώματα τους απέκρουσαν και απέτρεψαν την είσοδό τους στη Λάκκα. Λέγεται ότι την απελευθέρωση των Ιωαννίνων στις 21Φεβρουαρίου 1913 την έμαθαν πρώτοι οι κάτοικοι του χωριού μας, οποίοι χτύπησαν αμέσως τις καμπάνες και διέδωσαν το χαρμόσυνο νέο και στα άλλα χωριά.

Οι αγώνες όμως των κατοίκων του χωριού δεν σταμάτησαν εκεί. Η Λάκκα στο αμέσως επόμενο διάστημα έγινε κέντρο δραστηριότητας του Μεικτού Ηπειρωτικού Αποσπάσματος που αριθμούσε 3.500 εθελοντές και ήταν έτοιμο να αναχωρήσει για τη Βόρεια Ήπειρο να πάρει μέρος στον Βορειηπειρωτικό αγώνα του 1912-1914. Το χωριό μας στον αγώνα αυτό ανέδειξε δύο σπουδαίους οπλαρχηγούς που συγκρότησαν εθελοντικά τάγ­ματα με πάνω από 200 στρατιώτες το καθένα. Ο ένας ήταν ο Νικόλαος Σουλιώτης που πήρε μέρος στις μάχες στην Αρέζα, στη Χάτοβα και στην απελευθέρωση της Πρεμετής, και ο άλλος ήταν ο ηγούμενος της μονής Προφήτη Ηλία Ιωακείμ Νάκιος ή Παπα Γιάννης. Η συμβολή και των δύο στην έκβαση του αγώνα ήταν καθοριστική.

Στη συνέχεια οι Ποδογορίτες ή Ριζοβουνιώτες πήραν μέρος στον πρώτο παγκόσμιο πόλεμο, στη Μικρασιατική εκστρατεία και στην Εθνική Αντί­σταση.

Και, ενώ το χωριό είχε ελευθερωθεί από το 1912 τα κτήματά του δεν του είχαν ακόμα αποδοθεί. Τελευταίος ενοικιαστής αυτών ήταν ο Κωνστα­ντίνος Νίκας από τα Γιάννενα. Όμως το 1917 οι κάτοικοι του χωριού α­ντέδρασαν, και δεν πλήρωσαν το ενοικιαστήριο. Ήταν η δεύτερη φορά που αντιδρούσαν γιατί και το έτος 1898 αρνήθηκαν να παραδώσουν το γεώ­μορο (μίσθωμα) στον ενοικιαστή Κωνσταντίνο Τόλια, και το απέδωσαν στις εκκλησίες τον Άγιο Νικόλαο και την Αγία Παρασκευή.

**ΟΙ ΠΕΡΙΗΓΗΤΕΣ ΣΤΗ ΛΑΚΚΑ**

Ξένοι και Έλληνες περιηγητές δεν επισκέφτηκαν το χωριό μας. Και αυτό γιατί αυτό βρισκόταν λίγο έξω από τις κύριες διαδρομές της εποχής εκείνης. Μέχρι το 1893 ο κύριος οδικός άξονας Πρέβεζας-Ιωαννίνων ή­ταν: Πρέβεζα-Λούρος-Κατζάς- Κομμένο-Φούρκιζα-Σκαλί-Πριάλα- Τσε­ρόπολη-γέφυρα Παντάνασσας-Αμμότοπος. Αυτή τη διαδρομή ακολού­θησε ο Γάλλος Πουκεβίλ το 1813 κατεβαίνοντας από τα Γιάννενα. Ο Που­κεβίλ περνώντας τη γέφυρα της Πάσαινας έφτασε στο Ζηρό. Εκεί, λέει, κινδυνεύεις από τα άγρια θηρία και τους ληστές. Για την ύπαρξη ληστών στην περιοχή κάνει λόγο και ο μητροπολίτης Ξενόπουλος αναφερόμενος στη Ρωμιά…… «Υπήρχε χωρίον Ρωμιά, το οποίον κατεστράφη υπό λη­στών». Μια προφορική μαρτυρία σχετική με την ύπαρξη ληστών στην ευ­ρύτερη περιοχή-όπως μου τη μετέφερε ο σεβαστός παπά-Αντρέας Μό­τσιος- λέει ότι οι Μοτσαίοι αντιμετώπισαν ληστές στα υψώματα μεταξύ Καστριού και Μουλιάς και γλύτωσαν έτσι το χωριό που κινδύνευαν από αυτούς. Οι χωριανοί σε ανταπόδοση αυτού τους έδωσαν τα κτήματα στη θέση Παρίσι. Ο Πουκεβίλ στη συνέχεια είδε το Κεφαλόβρυσο, τους τρείς μύλους και μέσα από τον κάμπο όπου είδε ανάχωμα, αγωγό νερού, έ­φτασε στην Πριάλα. Από κει πέρασε κάτω από το Καστρί, και από την Μπόϊδα, αφού άφησε δεξιά την Ποντγόριανη κατέληξε στα Λέλοβα. Μια άλλη διαδρομή ήταν Καντζάς-Τύρια- Λέλοβα- Δερβίζιανα- Γιάννενα. Αυ­τήν ακολούθησε ο Άγγλος Λήκ τον Ιούνιο και τον Ιούλιο του 1805. Έμεινε και αυτός στα Λέλοβα ένα βράδυ. Εκείνος ο περιηγητής όμως που πέρασε μέσα από το χωριό ήταν ο Άγγλος Ληρ που ήταν πολύ καλός ζωγράφος. Και αυτός πήγε από την Παντάνασσα στο Ζηρό το 1849. Ζωγράφισε τη λίμνη παρατηρώντας την από τις δύο άκρες της. Στη συνέχεια διέσχισε την Ποδογόρα και έφτασε στα Λέλοβα. Από εκεί παρατηρώντας ζωγράφισε την οροσειρά της Ποδογόρας. Στα Λέλοβα, και οι τρεις περιηγητές έμειναν στο σπίτι του Παπανικόλα.

**ΕΚΚΛΗΣΙΕΣ ΚΑΙ ΕΚΠΑΙΔΕΥΣΗ**

 Από τα στοιχεία που έχουμε για τις εκκλησίες του χωριού μας ,οδηγούμαστε στο συμπέρασμα ότι πρώτη χτίστηκε η Αγία Σοφία που ήταν παλαιοχριστιανικός ναός.

Η Αγία Παρασκευή χτίστηκε το 1025 και το 1038 έγινε μονή. Κάηκε το 1822. Το 1838 έγινε μετόχι της Παναγίας του Καστριού. Ανακαινίστηκε το 1856 από τον ηγούμενο Λεόντιο. Ο ναός της Παναγίας στο Καστρί χτί­στηκε το1045 ή το 1095 επεκτάθηκε και αγιογραφήθηκε το 1670. Μονή με πλούσιο έργο. Χρηματοδότησε σχολεία, 10.000 γρόσια έδωσε σε σχο­λεία της Λάκκας το 1872, έχτισε γεφύρια, εκκλησίες, κοτσέκια, ενώ το κοινωφελές έργο της ήταν τεράστιο. Έπαψε να λειτουργεί σαν μονή το 1927. Το 1848 χτίστηκε ο παλιός Αι-Νικόλας και το 1869 ο καινούριος. Το 1880 ο Αι-Γιάννης ,το 1881 η σημερινή Αγία Σοφία και η Ελεούσα και το 1884ο Προφήτης Ηλίας. Και οι τέσσερις αυτές εκκλησίες είναι ιδιωτι­κές. Τον 19 αιώνα χτίστηκε η Αγία Μαρίνα και η Αγία Παρασκευή στον Μαχαλά. Νεότερες εκκλησίες είναι ο Άγιος Ευστάθιος το 1998 και η Α­νάληψη. Δεν υπάρχουν στοιχεία για την παλιά Ανάληψη που βρίσκονταν κοντά στη βρύση Κουραϊμάδι.

Όσον αφορά το σχολείο , δεν γνωρίζουμε πότε λειτούργησε για πρώτη φορά. Το 1872 είχε αλληλοδιδακτικό σχολείο με 118 μαθητές και μισθό δασκάλου 3.000 γρόσια. Το 1915 το σχολείο αρένων λειτουργούσε σε κτί­ριο στην αυλή της εκκλησίας με 60 μαθητές και το θηλέων στο σπίτι του Β. Δόση με 45 μαθήτριες. Το ισόγειο του παλιού πέτρινου σχολείου χτί­στηκε το 1916 και ο επάνω όροφος το 1925. Γκρεμίστηκε στις αρχές της δεκαετίας του ΄60 , διαμορφώθηκε ο αύλειος χώρος και χτίστηκε το νέο διδακτήριο στο οποίο λειτούργησε το σχολείο μέχρι το 2014.Πρώτοι δά­σκαλοι του χωριούo ο Παπανικολάου Ευάγγελος ιερέας Παπά-Βαγγέλης, ήταν παπαδάσκαλος, ο Γεώργιος Μπαζάτης (αμφίβολο αν ήταν από το Ριζοβούνι), ο μετέπειτα ηγούμενος στη μονή Προφήτη Ηλία Παπά-Γιάν­νης που ήταν και αυτός, παπαδάσκαλος , o Νικόλαος Δημητριάδης, ο Πα­πανικολάου Νικόλαος του Ευθυμίου, και ο Χριστοδούλου Ευθύμιος . Στο δημοτικό σχολείο Κρανιάς αναφέρεται δάσκαλος από την Ποδογόρα το 1907 χωρίς ονοματεπώνυμο αλλά με τον χαρακτηρισμό «στραβοκέφα­λος». Όλοι αυτοί από τις αρχές του 1900.

**ΔΗΜΟΓΡΑΦΙΚΗ ΚΑΙ ΔΙΟΙΚΗΤΙΚΗ ΕΞΕΛΙΞΗ ΤΟΥ ΧΩΡΙΟΥ**

Το Ριζοβούνι ή Ποδογόρα είχε ανέκαθεν σχεδόν σταθερό πληθυσμό. Το 1854 σύμφωνα με τον Αραβαντινό είχε 68 οικογένειες, το 1877, 120 και το 1884 είχε 118.

Στην πρώτη απογραφή το 1913 ο πληθυσμός του ήταν 833 κάτοικοι και το 1920 863. Τον μεγαλύτερο πληθυσμό είχε το χωριό το έτος 1961. Είχε 1386 κατοίκους. Τότε όμως ξεκίνησε η εσωτερική και εξωτερική με­τανάστευση και ο πληθυσμός άρχισε να μειώνεται .Έτσι το χωριό το 1971 είχε 1009 κατοίκους, το 1981 είχε 981, το είχε 1991 845, το 2001 είχε 742 και το 2011 είχε 748.

Διοικητικά το χωριό από το 1912 ανήκει στον νομό Πρεβέζης. Μέχρι τότε ανήκε στον νομό Άρτας.

Αναγνωρίστηκε σαν κοινότητα το 1919 μαζί με το Γαλατά και το Ζερβό. Τότε του αποδόθηκαν και τα κτήματά του. Στις 13/11/1927 με το ΦΕΚ 76/5/2/1927 μετονομάστηκε από Ποδογόρα σε Ριζοβούνι. Με τον νόμο 4019/1929 αποσπάστηκαν τα χωριά Γαλατάς και Ζερβό τα οποία αποτέ­λεσαν μαζί ξεχωριστή κοινότητα. Το 1982 αναγνωρίστηκε ως οικισμός η Τσερόπολη.

 Σαν κοινότητα το Ριζοβούνι ήταν ανέκαθεν μία από τις μεγαλύτερες και πιο ζωντανές κοινότητες του νομού. Το 1998 με τον νόμο Καποδί­στριας ενώθηκε με τα άλλα χωριά της Λάκκας στο δήμο Θεσπρωτικού. Από το 2010 με το νομοσχέδιο Καλλικράτης αποτελεί δημοτικό διαμέρι­σμα του δήμου Ζηρού με έδρα τη Φιλιππιάδα.

**ΒΙΒΛΙΟΓΡΑΦΙΑ:**

* ΒΑΚΑΛΟΠΟΥΛΟΣ ΑΠΟΣΤΟΛΟΣ: Ιστορία του Ελληνισμού 1204-1831. Θεσ/νίκη 1961.
* ΒΑΚΑΛΟΠΟΥΛΟΣ ΚΩΝ/ΝΟΣ: Ιστορία του βόρειου Ελληνισμού. Ή­πειρος. Θεσ/νίκη 1992.
* Γ.Α.Κ. (Γενικά αρχεία του κράτους). Τμήμα Αθηνών.
* ΓΕΩΡΓΙΟΥ ΑΛΕΞΑΝΔΡΟΣ: Φιλιππιάς και Πέριξ. Φιλιππιάδα 2010.
* Ιστορία του Ελληνικού Στρατού 1821-1997.
* ΚΩΝΣΤΑΝΤΑΚΗ ΑΘΗΝΑ: Στενωποί και διαβάσεις στην Κάτω Λάκκα Σουλίου. Εισήγηση σε επιστημονικό συμπόσιο 28-29/72012.
* ΜΠΕΤΣΙΟΣ ΟΔΥΣΣΕΑΣ: Λέλοβα (Το σημερινόν Θεσπρωτικόν) και η κάτω ΛΑΚΚΑ ΣΟΥΛΙ. Πρέβεζα 1975.
* ΜΠΕΤΣΙΟΣ ΟΔΥΣΣΕΑΣ: ΛΕΛΟΒΑ (Το σημερινόν Θεσπρωτικόν) και η κάτω ΛΑΚΚΑ ΣΟΥΛΙ. Τόμος Β. ΑΘΗΝΑΙ 1978.
* ΞΕΝΟΠΟΥΛΟΣ ΣΕΡΑΦΕΙΜ: Δοκίμιον περί Άρτης και Πρεβέζης Α­θήναι 1884.
* ΠΑΠΑΒΑΣΙΛΕΊΟΥ ΝΙΚΟΣ: Μνήμες από τα παραδοσιακά Λέλοβα (σημερινό Θεσπρωτικό) περιόδου 1920-1940. Πρώτο βραβείο Ακαδη­μίας Αθηνών. Θεσπρωτικό 1995.
* POUQEVILLE FRANÇOIS: Ταξίδια στην Ελλάδα. Τα Ηπειρωτικά.
* ΣΤΡΑΤΗΣ ΑΘΑΝΑΣΙΟΣ: Ντάρα Λάκκας Σουλίου. Αθήνα 2008.
* ΤΑΣΟΥΛΑΣ ΓΕΩΡΓΙΟΣ: Από την ιστορία της Κρανιάς. Άρτα 2010.
* ΤΖΟΥΛΙΑ ΘΕΟΔΩΡΑΚΗ- ΠΑΤΣΗ: «Όσον αφορά στον τόπο : Λάκκα Σουλίου (Θεσπρωτικού)». Αθήνα 2016.